CELEX: 
Language: el
Date: 2018-03-02 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2017/118 σχετικά με τη θέσπιση μέτρων διατήρησης της αλιείας για την προστασία του θαλάσσιου περιβάλλοντος στη Βόρεια Θάλασσα

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Στο πλαίσιο της Κοινής Αλιευτικής Πολιτικής (ΚΑΠ) είναι δυνατόν να θεσπιστούν μέτρα διαχείρισης της αλιείας με σκοπό τη συμμόρφωση με την περιβαλλοντική νομοθεσία (οδηγίες για τους οικοτόπους
                  1
                και τα πτηνά
                  2
                και οδηγία-πλαίσιο για τη θαλάσσια στρατηγική
                  3
               ) όπως ορίζεται στο άρθρο 11 του κανονισμού (ΕΕ) αριθ. 1380/2013
                  4
               .
            
            
               Σύμφωνα με την οδηγία 2008/56/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, περί πλαισίου κοινοτικής δράσης στο πεδίο της πολιτικής για το θαλάσσιο περιβάλλον (οδηγία-πλαίσιο για τη θαλάσσια στρατηγική – ΟΠΘΣ), τα κράτη μέλη εξουσιοδοτούνται να λαμβάνουν τα αναγκαία μέτρα για να επιτύχουν ή να διατηρήσουν καλή περιβαλλοντική κατάσταση για το θαλάσσιο περιβάλλον το αργότερο έως το έτος 2020. Προς τον σκοπό αυτό, το άρθρο 13 παράγραφος 4 της οδηγίας απαιτεί από τα κράτη μέλη να θεσπίσουν προγράμματα μέτρων, συμπεριλαμβανομένων μέτρων προστασίας του χώρου που συμβάλλουν στη δημιουργία συνεκτικών και αντιπροσωπευτικών δικτύων προστατευόμενων θαλάσσιων περιοχών και καλύπτουν επαρκώς την ποικιλία των οικοσυστημάτων τα οποία συνθέτουν τις περιοχές αυτές.
            
            
               Εάν τα κράτη μέλη αποφασίσουν ότι είναι απαραίτητο να ληφθούν ορισμένα μέτρα διατήρησης της αλιείας προκειμένου να συμμορφώνονται προς τις υποχρεώσεις τους δυνάμει του άρθρου 13 παράγραφος 4 της οδηγίας-πλαισίου για τη θαλάσσια στρατηγική, του άρθρου 4 της οδηγίας για τα πτηνά ή του άρθρου 6 της οδηγίας για τους οικοτόπους, τα μέτρα αυτά πρέπει να θεσπίζονται σύμφωνα με τους κανόνες της ΚΑΠ, πολιτικής που εμπίπτει στην αποκλειστική αρμοδιότητα της ΕΕ. 
            
            
               Μια σημαντική καινοτομία της ΚΑΠ είναι η θέσπιση διατάξεων σχετικά με την περιφερειακή συνεργασία των κρατών μελών που έχουν άμεσο διαχειριστικό συμφέρον για ορισμένα αλιεύματα ή περιοχές. 
            
            
               Σύμφωνα με το άρθρο 18 του κανονισμού (ΕΕ) αριθ. 1380/2013, η πρόταση βασίζεται στην κοινή σύσταση (ΚΣ) την οποία εκπόνησαν και υπέβαλαν στην Επιτροπή τα ενδιαφερόμενα κράτη μέλη.
            
            
               Στις 28 Φεβρουαρίου 2017, το Βέλγιο από κοινού με τις Κάτω Χώρες, τη Γαλλία, το Ηνωμένο Βασίλειο, τη Γερμανία και τη Δανία υπέβαλαν στην Επιτροπή κοινή σύσταση για τη λήψη μέτρων διατήρησης της αλιείας με σκοπό τη βελτίωση της ακεραιότητας του θαλάσσιου βυθού μέσω της μείωσης των αλιευτικών δραστηριοτήτων με κινητά εργαλεία βυθού σε τέσσερις ζώνες διαχείρισης αλιείας στο βελγικό τμήμα της Βόρειας Θάλασσας, προκειμένου να επιτευχθεί καλή περιβαλλοντική κατάσταση στο θαλάσσιο περιβάλλον σύμφωνα με την οδηγία-πλαίσιο για τη θαλάσσια στρατηγική. Κατά συνέπεια, καταρτίστηκε τροποποίηση του κατ’ εξουσιοδότηση κανονισμού της Επιτροπής (ΕΕ) 2017/118 της 5ης Σεπτεμβρίου 2016
                  5
               .
            
            
               Γενικός στόχος του κανονισμού είναι να διασφαλίσει ότι τα μέτρα για την αλιεία συμβάλλουν ικανοποιητικά στη βελτίωση της ακεραιότητας του θαλάσσιου βυθού και κατά συνέπεια στη συμμόρφωση με την υποχρέωση για την επίτευξη καλής περιβαλλοντικής κατάστασης σύμφωνα με την οδηγία-πλαίσιο για την θαλάσσια στρατηγική.
            
            
               Με βάση την υποχρέωση που απορρέει από την εν λόγω οδηγία-πλαίσιο, η καλή περιβαλλοντική κατάσταση (ΚΠΚ) και οι περιβαλλοντικοί στόχοι για τα βελγικά θαλάσσια ύδατα καθορίστηκαν με βάση τα έντεκα χαρακτηριστικά ποιοτικής περιγραφής του παραρτήματος Ι της οδηγίας-πλαισίου για τη θαλάσσια στρατηγική. Συγκεκριμένα, και όσον αφορά το χαρακτηριστικό περιγραφής 6 «ακεραιότητα του θαλάσσιου βυθού», η οδηγία-πλαίσιο ορίζει την καλή περιβαλλοντική κατάσταση ως εξής: 
            
            
               «Η ακεραιότητα του θαλάσσιου βυθού είναι τέτοια ώστε να διασφαλίζονται η δομή και οι λειτουργίες των οικοσυστημάτων ενώ, ιδίως, τα βενθικά οικοσυστήματα δεν επηρεάζονται αρνητικά». Το Βέλγιο διευκρίνισε περαιτέρω ότι η καλή περιβαλλοντική κατάσταση μπορεί να επιτευχθεί εάν, μεταξύ άλλων, «η φυσική όχληση του θαλάσσιου βυθού μειωθεί σε βιώσιμο επίπεδο, λαμβανομένης υπόψη της σχετικής ευαισθησίας των τύπων ενδιαιτημάτων».
            
            
               Συγκεκριμένα, και όσον αφορά την όχληση των βενθικών οικτόπων από τις αλιευτικές δραστηριότητες, το Βέλγιο θέσπισε τους ακόλουθους στόχους:
            
            
               «Βελτίωση της επιφάνειας του βυθού μέσω της πλήρους άρσης της όχλησης από εργαλεία βυθού εντός εκάστου των βενθικών οικότοπων (= δείκτης πίεσης), προκειμένου να καθίσταται δυνατή η φυσική ανάπτυξη της βενθικής χλωρίδας και πανίδας και να ελαχιστοποιείται ο τεχνητός κατακερματισμός του θαλάσσιου βυθού (= επιθυμητή κατάσταση).»
            
            
               «Βελτίωση της επιφάνειας του βυθού όπου γίνονται αισθητές μόνον οι επιπτώσεις από εναλλακτικά εργαλεία αλιείας φιλικά προς το περιβάλλον με σκοπό την σημαντική μείωση της όχλησης του βυθού εντός εκάστου των βενθικών τύπων ενδιαιτημάτων (= δείκτης πίεσης), προκειμένου να βελτιωθεί η ποιότητα του βενθικού οικοτόπου και να ελαχιστοποιηθεί ο τεχνητός κατακερματισμός του θαλάσσιου βυθού (= επιθυμητή κατάσταση).»
            
            
               Το Βέλγιο σκοπεί να επιτύχει πρόοδο ως προς τους στόχους αυτούς «μέσω χωρικά συγκεκριμένων ενεργειών διαχείρισης όσον αφορά τους σχετικούς τομείς (π.χ. οριοθέτηση ζωνών απαγόρευσης της όχλησης του βυθού και περιοχών στις οποίες επιτρέπεται μόνον η χρήση αλιευτικών εργαλείων βυθού φιλικών προς το περιβάλλον)».
            
            
               Το Βέλγιο σχεδίασε την πρόταση μέτρων αλιείας στο πλαίσιο του Θαλάσσιου Χωροταξικού Σχεδιασμού (ΘΧΣ). Η εν λόγω διαδικασία ξεκίνησε το 2012, ενώ ακολούθησαν δημόσιες διαβουλεύσεις και διαβουλεύσεις σε διεθνές επίπεδο με τις γειτονικές χώρες το 2013 οι οποίες κατέληξαν σε  νομικά δεσμευτικό ΘΧΣ το 2014. Η εν λόγω πρόταση δημοσιεύτηκε στο βασιλικό διάταγμα της 20ής Μαρτίου 2014
                  6
               .
            
            
               Το Βέλγιο επισήμανε πέντε κράτη μέλη με αλιευτικές δραστηριότητες εντός της αποκλειστικής οικονομικής του ζώνης ΑOZ: Κάτω Χώρες, Γαλλία, Ηνωμένο Βασίλειο, Γερμανία και Δανία. Τα χωρικά ύδατα, καταρχήν, μπορούν να χρησιμοποιούνται αποκλειστικά από εθνικά αλιευτικά σκάφη. Εντούτοις, βάσει διμερών συμβάσεων, το Βέλγιο παραχώρησε πρόσθετα αλιευτικά δικαιώματα σε αλιευτικά σκάφη ολλανδικής και γαλλικής σημαίας στα βελγικά χωρικά ύδατα. 
            
            
               Ο βελγικός στόλος είναι αρκετά περιορισμένος (αριθμούσε 89 σκάφη το 2011) και δραστηριοποιείται κυρίως σε μη βελγικά ύδατα. Ο ολλανδικός στόλος είναι πολύ μεγαλύτερος σε σχέση με τον βελγικό στόλο (831 σκάφη το 2008). Πιθανολογείται ότι το προτεινόμενο παράκτιο μέτρο θα θίξει τις ολλανδικές δοκότρατες μεγάλου μεγέθους (ολικής χωρητικότητας άνω των 70 GT) ενώ θα επιτρέπεται η αλιεία για τις μικρότερες δοκότρατες. Συνεπεία των προτεινόμενων παράκτιων μέτρων, τα μεγάλα σκάφη στην πράξη θα πρέπει να εγκαταλείψουν μόλις το 6 % των αλιευτικών τους πεδίων στην περιοχή την οποία αφορά η πρόταση. 
            
            
               Η γαλλική αλιευτική δραστηριότητα στην προτεινόμενη περιοχή συνίσταται στο μεγαλύτερο ποσοστό της σε αλιεία με τράτα, ενώ άλλα είδη εργαλείων χρησιμοποιούνται σε αμελητέο βαθμό. 
            
         
         
            
               Δεν πιθανολογείται ότι τα σκάφη του Ηνωμένου Βασιλείου θα θιγούν από τον αλιευτικό περιορισμό που εισάγεται μέσω της βελγικής πρότασης περί λήψης αλιευτικών μέτρων. Η Γερμανία προτίμησε να μη συμπεριλάβει τη δραστηριότητα του στόλου της καθώς θίγεται ελάχιστα το διαχειριστικό της συμφέρον από τα προτεινόμενα μέτρα. 
            
            
               Η Δανία παρέσχε ανάλυση των δανικών αλιευτικών δραστηριοτήτων στη βελγική ζώνη της Βόρειας Θάλασσας όσον αφορά τη χρήση κινητών εργαλείων βυθού, πελαγικών εργαλείων και λοιπών εργαλείων. Τα δανικά σκάφη δεν χρησιμοποιούν εργαλεία με επίπτωση στον βυθό στην προτεινόμενη περιοχή.
            
            
               Τα προτεινόμενα μέτρα διαχείρισης της αλιείας δεν απαιτούν πρόσθετα μέτρα ελέγχου και επιβολής καθώς ο έλεγχος των προτεινόμενων μέτρων διαχείρισης της αλιείας τελείται ήδη με βάση υφιστάμενα συστήματα ελέγχου.  
            
            
               Ο έλεγχος και τα μέτρα επιβολής των προτεινόμενων μέτρων διαχείρισης της αλιείας βασίζονται σε συνδυασμό διαδικασιών: συστήματα δεδομένων ΣΠΣ, εναέριος και θαλάσσιος έλεγχος καθώς και τεχνικός έλεγχος των σκαφών επί του σκάφους. Η χρήση των συστημάτων αυτόματης αναγνώρισης (AIS) περιορίζεται στην εξής περίπτωση: μόνον εφόσον υπάρχει υποψία παραβίασης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Διαβουλεύσεις με τα ενδιαφερόμενα μέρη
            
            
               Από το φθινόπωρο του 2012, οι βελγικές αρχές διεξάγουν επίσημες και ανεπίσημες διαβουλεύσεις με ενδιαφερόμενα μέρη τόσο εντός όσο και εκτός Βελγίου. 
            
            
               Η βελγική πρόταση σχεδιάστηκε κατά το χρονικό διάστημα 2012-2014 ενώ διεξάγονταν διεθνείς διαβουλεύσεις κατά τη διάρκεια της διαδικασίας σχετικά με τον ΘΧΣ, καθώς τα προτεινόμενα μέτρα διαχείρισης είχαν συμπεριληφθεί στον βελγικό θαλάσσιο χωροταξικό σχεδιασμό: οι Κάτω Χώρες, η Γαλλία και το Ηνωμένο Βασίλειο κλήθηκαν να υποβάλουν τη γνωμοδότησή τους σχετικά με το σχέδιο του θαλάσσιου χωροταξικού σχεδιασμού μέσω επιστολής.
            
            
               Επιπλέον, ειδικά όσον αφορά τα μέτρα διαχείρισης, έλαβαν χώρα ανεπίσημες διαβουλεύσεις με τις Κάτω Χώρες και τη Γαλλία. Κατά συνέπεια, το σχέδιο του θαλάσσιου χωροταξικού σχεδιασμού προσαρμόστηκε με γνώμονα τα αποτελέσματα των διαβουλεύσεων. 
            
            
               Η βελγική πρόταση για τη λήψη μέτρων διαχείρισης της αλιείας με σκοπό τη βελτίωση της ακεραιότητας του θαλάσσιου βυθού συντονίστηκε από εκπροσώπους δημόσιων υπηρεσιών των τομέων αλιείας και περιβάλλοντος διαφορετικών ενδιαφερόμενων κρατών μελών. Επίσης, πραγματοποιήθηκε διαβούλευση με το Γνωμοδοτικό Συμβούλιο της Βόρειας Θάλασσας (Σεπτέμβριος 2015 και Νοέμβριος 2016), στην οποία μετείχαν διάφοροι ενδιαφερόμενοι φορείς και εμπειρογνώμονες.
            
            
               Ο περιφερειακός συντονισμός ξεκίνησε τον Απρίλιο του 2015. Η ad hoc ομάδα εργασίας δημιουργήθηκε στο πλαίσιο της ομάδας τεχνικών εμπειρογνωμόνων της ομάδας Αλιείας και Περιβάλλοντος της Βόρειας Θάλασσας που υπάγεται στην ομάδα Scheveningen.
            
            
               Το σχέδιο εγγράφου τεκμηρίωσης καταρτίστηκε και τροποποιήθηκε ενδελεχώς με βάση τα σχόλια των κρατών μελών σε 10 συναντήσεις που έλαβαν χώρα στις Βρυξέλλες, στη Χάγη, στο Παρίσι ή στο πλαίσιο διμερών συναντήσεων μέσω τηλεδιάσκεψης, ενώ η τελική έκδοση του εγγράφου συζητήθηκε στο πλαίσιο της ad hoc ομάδας εργασίας στις αρχές Ιουλίου 2016. 
            
            
               Τον Ιανουάριο του 2017, δόθηκε η τελική έγκριση από την ομάδα υψηλού επιπέδου Scheveningen με σκοπό την υποβολή της κοινής σύστασης στην Επιτροπή.
            
            
               Κοινές συστάσεις
            
            
               Σύμφωνα με τη διαδικασία που προβλέπεται στο άρθρο 18 του κανονισμού (ΕΕ) αριθ. 1380/2013, η κοινή σύσταση είναι αποτέλεσμα των συζητήσεων μεταξύ των κρατών μελών που έχουν άμεσο διαχειριστικό συμφέρον. 
            
            
               Κατά τη διάρκεια της περιόδου από τον Σεπτέμβριο 2016 έως τον Ιανουάριο του 2017, εκπρόσωποι δημόσιων υπηρεσιών των τομέων αλιείας και περιβάλλοντος του Βελγίου, των Κάτω Χωρών, της Γαλλίας, του Ηνωμένου Βασιλείου, της Γερμανίας και της Δανίας συνέταξαν την παρούσα ΚΣ. Αυτή υπεγράφη από όλα τα κράτη μέλη που έχουν άμεσο διαχειριστικό συμφέρον και υπεβλήθη στην Επιτροπή στις 28 Φεβρουαρίου 2017.
            
            
               Η κοινή σύσταση θα διευρύνει τον κατάλογο των προστατευόμενων περιοχών που καλύπτονται από τον κατ’ εξουσιοδότηση κανονισμό (ΕΕ) 2017/118. 
            
            
               Η κοινή σύσταση εστιάζει σε τέσσερις ζώνες διαχείρισης της αλιείας στο βελγικό τμήμα της Βόρειας Θάλασσας. Δύο τόποι βρίσκονται εντός 12 ναυτικών μιλίων (ήτοι στιςζώνες 1 και   2), ενώ δύο τόποι βρίσκονται εκτός των 12 ναυτικών μιλίων (ήτοι στις  ζώνες 3 και 4). Προτείνονται τα ακόλουθα μέτρα στους εν λόγω τόπους:
            
            
               Στη ζώνη 1 το σύνολο των αλιευτικών σκαφών που δραστηριοποιούνται επί του παρόντος στην περιοχή μπορούν να συνεχίσουν τις δραστηριότητές τους υπό τον όρο της ενσωμάτωσης δοκών με τροχούς  («ελκυστήρες κύλισης - «roller shoes») στον αλιευτικό τους εξοπλισμό. Για την αλιεία γαρίδας είναι υποχρεωτική η χρήση διχτυού επιλογής. Τα υφιστάμενα σκάφη μπορούν να αντικατασταθούν. Τα νέα σκάφη επιτρέπεται να αλιεύουν στην περιοχή χρησιμοποιώντας αλιευτικά εργαλεία που δεν προκαλούν όχληση στον βυθό. Τούτο συνεπάγεται ότι τα σκάφη που μέχρι στιγμής δεν ανέπτυσσαν δραστηριότητες στην περιοχή δεν μπορούν να χρησιμοποιούν εργαλεία με επίπτωση στον βυθό.
            
            
               Στη ζώνη  2 επιτρέπονται μόνο αλιευτικά εργαλεία δίχως επίπτωση στον βυθό. Επιπλέον, η δοκιμαστική χρήση εναλλακτικών αλιευτικών εργαλείων με επίπτωση στον βυθό επιτρέπεται στο πλαίσιο συστήματος αδειοδότησης. Θεσπίζεται τριετής μεταβατική περίοδος κατά τη διάρκεια της οποίας επιτρέπεται η χρήση των υφιστάμενων αλιευτικών εργαλείων στην περιοχή. 
            
         
         
            
               Στη ζώνη 3 επιτρέπονται μόνο αλιευτικά εργαλεία χωρίς επίπτωση στον βυθό καθώς και δανέζικοι γρίποι.
            
            
               Στη ζώνη 4 επιτρέπονται μόνο αλιευτικά εργαλεία που δενχωρίς επίπτωση στον βυθό καθώς και δανέζικοι γρίποι. Επιπλέον, η δοκιμαστική χρήση εναλλακτικών αλιευτικών εργαλείων με επίπτωση στον βυθό επιτρέπεται στο πλαίσιο συστήματος αδειοδότησης. Θεσπίζεται τριετής μεταβατική περίοδος κατά τη διάρκεια της οποίας επιτρέπεται η χρήση των υφιστάμενων αλιευτικών εργαλείων στην περιοχή.
            
            
               Το Βέλγιο αιτήθηκε στο Διεθνές Συμβούλιο για την Εξερεύνηση της Θάλασσας (ICES) να εξετάσει ένα σχέδιο διαδικασίας η οποία θα επιτρέπει την επιστημονική δοκιμή των αλιευτικών εργαλείων με επίπτωση στον βυθό σε δύο ζώνες διαχείρισης της αλιείας 
                  7
               . Το ICES δρομολόγησε τη διεξαγωγή τριών ανεξάρτητων μελετών σχετικά με μια βελγική διαδικασία αδειοδότησης για την πρόσβαση σε δύο συγκεκριμένες ζώνες διαχείρισης αλιείας με σκοπό τη δοκιμαστική χρήση λιγότερο ισχυρών/εναλλακτικών αλιευτικών εργαλείων που προκαλούν με επίπτωση στον βυθό.
            
            
               Επιστημονική, Τεχνική και Οικονομική Επιτροπή Αλιείας (ΕΤΟΕΑ) 
            
            
               Τα κύρια σημεία της τελικής κοινής σύστασης που υποβλήθηκε στην Επιτροπή αξιολογήθηκαν από την ΕΤΟΕΑ κατά τη συνεδρίαση της ολομέλειάς της στις 27-31 Μαρτίου 2017 
                  8
               .
            
            
               Με βάση την αξιολόγηση της ΕΤΟΕΑ και την εσωτερική αξιολόγηση των υπηρεσιών της Επιτροπής των πληροφοριών που παρέσχε το Βέλγιο, η Επιτροπή εκτιμά ότι η κοινή σύσταση που υποβλήθηκε είναι σύμφωνη με το άρθρο 11 του κανονισμού (ΕΕ) αριθ. 1380/2013 όπως περιγράφεται ανωτέρω.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Σύνοψη της προτεινόμενης δράσης
            
            
               Η κύρια νομική πράξη αφορά την έγκριση μέτρων τα οποία είναι αναγκαία για τη συμμόρφωση με τις υποχρεώσεις που θεσπίζει η οδηγία-πλαίσιο για τη θαλάσσια στρατηγική και η οδηγία για τους οικότοπους.
            
            
               Ο κανονισμός προσδιορίζει τα είδη αλιείας σε ορισμένες περιοχές για τις οποίες θα ισχύουν ειδικά μέτρα. 
            
            
               Νομική βάση
            
            
               Άρθρο 11 παράγραφος 2 και άρθρο 18 παράγραφοι 1 και 3 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου.
            
            
            
               Αρχή της επικουρικότητας
            
            
               Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης [βλέπε άρθρο 3 παράγραφος 1 στοιχείο δ) της Συνθήκης για τη λειτουργία της Ευρωπαϊκής Ένωσης].
            
            
               Αρχή της αναλογικότητας
            
            
               Η πρόταση εμπίπτει στο πεδίο εφαρμογής των κατ’ εξουσιοδότηση αρμοδιοτήτων που παρέχονται στην Επιτροπή δυνάμει του άρθρου 11 παράγραφος 2 του κανονισμού (ΕΕ) αριθ. 1380/2013 και δεν υπερβαίνει τα αναγκαία όρια για την επίτευξη του σκοπού της εν λόγω διάταξης.
            
            
               Επιλογή μέσου
            
            
               Προτεινόμενο μέσο: Κατ’ εξουσιοδότηση κανονισμός της Επιτροπής
            
            
               Άλλα μέσα δεν θα ήταν κατάλληλα για τους εξής λόγους: η Επιτροπή έχει εξουσιοδοτηθεί να εκδίδει μέτρα διατήρησης των αλιευμάτων τα οποία κρίνονται απαραίτητα για τη συμμόρφωση με τις υποχρεώσεις που απορρέουν από το άρθρο 6 της οδηγίας για τους οικοτόπους και το άρθρο 13 παράγραφος 4 της οδηγίας-πλαισίου για τη θαλάσσια στρατηγική μέσω της έκδοσης κατ’ εξουσιοδότηση πράξεων, όταν, εκτός του κράτους μέλους που κινεί τη διαδικασία, άλλα κράτη μέλη έχουν επίσης άμεσο διαχειριστικό συμφέρον στην αλιεία που επηρεάζεται από τα μέτρα αυτά. Τα κράτη μέλη που έχουν άμεσο διαχειριστικό συμφέρον υπέβαλαν κοινές συστάσεις. Τα μέτρα που προβλέπονται στην κοινή σύσταση και περιλαμβάνονται στην παρούσα πρόταση βασίζονται στις βέλτιστες διαθέσιμες επιστημονικές γνωμοδοτήσεις και πληρούν όλες τις σχετικές απαιτήσεις που καθορίζονται στο άρθρο 11 του κανονισμού (ΕΕ) αριθ. 1380/2013.
            
         
         
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 2.3.2018
            
            
               για την τροποποίηση του κατ’ εξουσιοδότηση κανονισμού (ΕΕ) 2017/118 σχετικά με τη θέσπιση μέτρων διατήρησης της αλιείας για την προστασία του θαλάσσιου περιβάλλοντος στη Βόρεια Θάλασσα
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου
                  9
               , και ιδίως το άρθρο 11,
            
            
               Εκτιμώντας τα ακόλουθα:
            
            
               (1)Δυνάμει του άρθρου 11 παράγραφος 2 του κανονισμού (ΕΕ) αριθ. 1380/2013, όταν ένα κράτος μέλος θεωρεί ότι πρέπει να εγκριθούν μέτρα προς συμμόρφωση με τις υποχρεώσεις που απορρέουν από την περιβαλλοντική νομοθεσία της Ένωσης, όπως το άρθρο 6 της οδηγίας 92/43/ΕΟΚ
                  10
                και το άρθρο 13 παράγραφος 4 της οδηγίας 2008/56/ΕΚ
                  11
                και άλλα κράτη μέλη έχουν άμεσο διαχειριστικό συμφέρον για την αλιεία η οποία θα επηρεασθεί από τα εν λόγω μέτρα, η Επιτροπή εξουσιοδοτείται να εγκρίνει τα μέτρα αυτά, κατόπιν αιτήματος, μέσω της εκδόσεως κατ’ εξουσιοδότηση πράξεων με βάση κοινή εισήγηση που υποβάλλεται από τα ενδιαφερόμενα κράτη μέλη.
            
            
               (2)Το άρθρο 6 της οδηγίας 92/43/ΕΟΚ απαιτεί από τα κράτη μέλη να καθορίζουν τα αναγκαία μέτρα διατήρησης για τις ειδικές ζώνες διατήρησης τα οποία να ανταποκρίνονται στις οικολογικές απαιτήσεις των τύπων φυσικών ενδιαιτημάτων και των ειδών που απαντώνται στους τόπους που απαριθμώνται στα παραρτήματα της εν λόγω οδηγίας. Απαιτεί, επίσης, από τα κράτη μέλη να θεσπίζουν κατάλληλα μέτρα ώστε στις ειδικές ζώνες διατήρησης να αποφεύγεται η υποβάθμιση των φυσικών ενδιαιτημάτων και των ενδιαιτημάτων των ειδών, καθώς και η μεγάλη όχληση των ειδών για τα οποία έχουν ορισθεί οι ζώνες.
            
            
               (3)Σύμφωνα με το άρθρο 13 παράγραφος 4 της οδηγίας-πλαισίου για τη θαλάσσια στρατηγική 2008/56/ΕΚ, τα κράτη μέλη πρέπει να θεσπίσουν προγράμματα μέτρων, συμπεριλαμβανομένων μέτρων προστασίας του χώρου, που συμβάλλουν στη δημιουργία συνεκτικών και αντιπροσωπευτικών δικτύων προστατευόμενων θαλάσσιων περιοχών και καλύπτουν επαρκώς την ποικιλία των οικοσυστημάτων τα οποία συνθέτουν τις περιοχές αυτές, όπως οι ειδικές ζώνες διατήρησης δυνάμει της οδηγίας 92/43/ΕΟΚ, οι ειδικές ζώνες προστασίας δυνάμει της οδηγίας 2009/147/ΕΚ του Ευρωπαϊκού Κοινοβουλίου και του Συμβουλίου
                  12
               , καθώς και οι προστατευόμενες θαλάσσιες περιοχές, όπως έχει συμφωνηθεί από την Κοινότητα ή τα ενδιαφερόμενα κράτη μέλη στο πλαίσιο διεθνών ή περιφερειακών συμφωνιών των οποίων είναι συμβαλλόμενα μέρη. 
            
            
               (4)Ο κατ’ εξουσιοδότηση κανονισμός (ΕΕ) 2017/118
                  13
                θέσπισε μέτρα διατήρησης της αλιείας για την προστασία του θαλάσσιου περιβάλλοντος σε ορισμένα τμήματα της Βόρειας Θάλασσας.
            
            
               (5)Το Βέλγιο θεωρεί ότι είναι αναγκαία η λήψη επιπρόσθετων μέτρων για την προστασία του θαλάσσιου περιβάλλοντος σε τέσσερις διαφορετικές ζώνες διαχείρισης της αλιείας στα βελγικά χωρικά ύδατα και την παρακείμενη αποκλειστική οικονομική ζώνη της Βόρειας Θάλασσας. Σύμφωνα με το άρθρο 11 παράγραφος 3 του κανονισμού (ΕΕ) αριθ. 1380/2013, το Βέλγιο παρείχε στην Επιτροπή και στα κράτη μέλη που έχουν άμεσο διαχειριστικό συμφέρον πληροφορίες που αφορούν τα απαιτούμενα επιπρόσθετα μέτρα, συμπεριλαμβανομένων του σκεπτικού, των επιστημονικών στοιχείων και των λεπτομερειών της πρακτικής τους εφαρμογής και επιβολής.
            
            
               (6)Στις 28 Φεβρουαρίου 2017, αφού προηγήθηκαν διαβουλεύσεις με το Γνωμοδοτικό Συμβούλιο της Βόρειας Θάλασσας, το Βέλγιο από κοινού με τη Δανία, τη Γερμανία, τη Γαλλία, τις Κάτω Χώρες και το Ηνωμένο Βασίλειο, υπέβαλαν στην Επιτροπή κοινή σύσταση όσον αφορά μέτρα διατήρησης της αλιείας για τη βελτίωση της ακεραιότητας του θαλάσσιου βυθού μέσω της μείωσης των αλιευτικών δραστηριοτήτων με κινητά εργαλεία βυθού σε τέσσερις ζώνες διαχείρισης της αλιείας.
            
            
               (7)Τα εν λόγω μέτρα περιλαμβάνουν την απαγόρευση της αλιείας με κινητά εργαλεία βυθού, με εξαίρεση δύο περιοχές και με την θέσπιση ειδικών όρων όσον αφορά την αλιεία. 
            
            
               (8)Θα πρέπει να θεσπιστεί τριετής μεταβατική περίοδος για τις δύο περιοχές στις οποίες θα πρέπει να επιτρέπεται κατά το εν λόγω χρονικό διάστημα η χρήση των υφιστάμενων αλιευτικών εργαλείων.
            
            
               (9)Η δοκιμαστική χρήση εναλλακτικών αλιευτικών εργαλείων με επίπτωση στον βυθό θα πρέπει να επιτρέπεται μόνο υπό τον όρο χορήγησης ειδικής άδειας η οποία εκδίδεται  για επιστημονικά έργα που διασφαλίζουν την επιστημονική μελέτη του περιβαλλοντικού αντίκτυπου. 
            
            
               (10)Η ειδική αδειοδότηση για την δοκιμή εναλλακτικών εργαλείων με επίπτωση στον βυθό υπόκειται στην κρίση εξεταστικής επιτροπής που θα είναι υπεύθυνη για την επιλογή των κατάλληλων επιστημονικών έργων. 
            
            
               (11)Η εξεταστική επιτροπή θα ακολουθεί την ειδική διαδικασία που θα ελεγχθεί και θα εγκριθεί από το Διεθνές Συμβούλιο για την Εξερεύνηση της Θάλασσας (ICES)
                  14
                προκειμένου να διασφαλιστεί ότι πληρούνται οι όροι σχετικά με την επιστημονική μελέτη προτού εκδοθεί η σχετική άδεια. Πρέπει να υφίστανται σαφείς ενδείξεις ότι το προτεινόμενο εναλλακτικό εργαλείο που θα τελεί υπό δοκιμή αναμένεται να έχει μικρότερη επίπτωση στον βυθό.
            
            
               (12)Σύμφωνα με την επιστημονική γνωμοδότηση της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ) κατά τη συνεδρίαση της ολομέλειάς της στις 27-31 Μαρτίου 2017
                  15
               , τα μέτρα που προτείνονται στην κοινή σύσταση μπορούν να μειώσουν την επίπτωση της αλιείας με κινητά εργαλεία βυθού και να συμβάλουν στη διατήρηση ή/και βελτίωση της ακεραιότητας του θαλάσσιου βυθού εντός των καθορισμένων ζωνών διαχείρισης. Τα μέτρα αποτελούν ένα βήμα προόδου για την ελαχιστοποίηση των αρνητικών επιπτώσεων στο θαλάσσιο οικοσύστημα από τις αλιευτικές δραστηριότητες και, εάν εφαρμοστούν αποτελεσματικά, μπορούν να συμβάλουν στην αποφυγή της υποβάθμισης του θαλάσσιου περιβάλλοντος.
            
            
               (13)H ETOEA δήλωσε ότι τα προτεινόμενα μέτρα διατήρησης θα συμβάλουν στην επίτευξη καλής περιβαλλοντικής κατάστασης όπως αυτή ορίζεται στο άρθρο 9 της οδηγίας 2008/56/ΕΚ.
            
         
         
            
               (14)Συνεπώς, ο κατ’ εξουσιοδότηση κανονισμός (ΕΕ) 2017/118 θα πρέπει να τροποποιηθεί αναλόγως.
            
            
               (15)Με τον παρόντα κανονισμό θεσπίζονται τα μέτρα διατήρησης της αλιείας με την επιφύλαξη οποιωνδήποτε άλλων υπαρχόντων ή μελλοντικών μέτρων διαχείρισης που αποσκοπούν στη διατήρηση των σχετικών τόπων, συμπεριλαμβανομένων των μέτρων διατήρησης της αλιείας,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Τροποποίηση του κατ’ εξουσιοδότηση κανονισμού (ΕΕ) 2017/118
            
            
               Ο κατ’ εξουσιοδότηση κανονισμός (ΕΕ) 2017/118 τροποποιείται ως εξής:
            
            
               1.
                      Το άρθρο 2 αντικαθίσταται από το ακόλουθο κείμενο:
            
            
               «Άρθρο 2
               Ορισμοί
            
            
               Για τους σκοπούς του παρόντος κανονισμού, επιπλέον των ορισμών του άρθρου 4 του κανονισμού (ΕΕ) αριθ. 1380/2013, του άρθρου 4 του κανονισμού (ΕΚ) αριθ. 1224/2009 και του άρθρου 2 του εκτελεστικού κανονισμού (ΕΕ) αριθ. 404/2011 της Επιτροπής, ισχύουν οι ακόλουθοι ορισμοί
                  16
               :
            
            
               (1)«εργαλείο βυθού»: τράτα βυθού, δοκότρατα, τράτα βυθού με πόρτες, διπλή τράτα βυθού με πόρτες, ζευγαρωτή τράτα βυθού, σκάφος αλιείας αστακού, τράτα αλιείας γαρίδας, γρι-γρι, δανέζικη τράτα, σκωτσέζικη τράτα, γρύπος βάρκας ή σκάφους και δράγα· 
            
            
               (2)«εναλλακτικό αλιευτικό εργαλείο με επίπτωση στον βυθό»: κινητό εργαλείο βυθού που έχει προσαρμοστεί με σκοπό τη μείωση της επίπτωσης στον βυθό· 
            
            
               (3)«ελκυστήρες κύλισης - «roller shoes»»: έλκηθρα τράτας που φέρουν κυλίνδρους σε σχήμα τροχού οι οποίοι τους επιτρέπουν να κυλούν στον βυθό αντί να «οργώνουν» τον πυθμένα·
            
            
               (4)«δίχτυ επιλογής»: δίχτυ σε κωνικό σχήμα ευρισκόμενο στο εσωτερικό ενός διχτυού τράτας, το οποίο συνδέεται στο εμπρόσθιο μέρος με την πλήρη περίμετρό του με το περιβάλλον δίχτυ τράτας και στο οπίσθιο τμήμα του με ένα στόμιο στο εσωτερικό (σακούλα) του διχτυού τράτας, και το οποίο έχει μεγαλύτερο διάκενο από το διάκενο του διχτυού τράτας·
            
            
               (5)«περιοχές 1»: οι γεωγραφικές περιοχές που περικλείονται από διαδοχικές λοξοδρομικές γραμμές οι οποίες ενώνουν τα σημεία που απαριθμούνται στο παράρτημα I του παρόντος κανονισμού, τα οποία μετρώνται σύμφωνα με το σύστημα συντεταγμένων WGS84· 
            
            
               (6)«περιοχές 2»: οι γεωγραφικές περιοχές που περικλείονται από διαδοχικές λοξοδρομικές γραμμές οι οποίες ενώνουν τα σημεία που απαριθμούνται στο παράρτημα II του παρόντος κανονισμού, τα οποία μετρώνται σύμφωνα με το σύστημα συντεταγμένων WGS84·
            
            
               (7)«περιοχές 3»: οι γεωγραφικές περιοχές που περικλείονται από διαδοχικές λοξοδρομικές γραμμές οι οποίες ενώνουν τα σημεία που απαριθμούνται στο παράρτημα III του παρόντος κανονισμού, τα οποία μετρώνται σύμφωνα με το σύστημα συντεταγμένων WGS84·
            
            
               (8)«περιοχές 4»: οι γεωγραφικές περιοχές που περικλείονται από διαδοχικές λοξοδρομικές γραμμές οι οποίες ενώνουν τα σημεία που απαριθμούνται στο παράρτημα IV του παρόντος κανονισμού, τα οποία μετρώνται σύμφωνα με το σύστημα συντεταγμένων WGS84·
            
            
               (9)«περιοχές 5»: οι γεωγραφικές περιοχές που περικλείονται από διαδοχικές λοξοδρομικές γραμμές οι οποίες ενώνουν τα σημεία που απαριθμούνται στο παράρτημα V του παρόντος κανονισμού, τα οποία μετρώνται σύμφωνα με το σύστημα συντεταγμένων WGS84·
            
            
               (10)«περιοχές 6»: οι γεωγραφικές περιοχές που περικλείονται από διαδοχικές λοξοδρομικές γραμμές οι οποίες ενώνουν τα σημεία που απαριθμούνται στο παράρτημα VI του παρόντος κανονισμού, τα οποία μετρώνται σύμφωνα με το σύστημα συντεταγμένων WGS84·
            
            
               (11)«περιοχή Bratten»: η γεωγραφική περιοχή που περικλείεται από διαδοχικές λοξοδρομικές γραμμές οι οποίες ενώνουν τα σημεία που απαριθμούνται στο παράρτημα VII του παρόντος κανονισμού, τα οποία μετρώνται σύμφωνα με το σύστημα συντεταγμένων WGS84·
            
         
         
            
               (12) «ενδιαφερόμενα κράτη μέλη»: η Δανία, η Γερμανία και η Σουηδία.»
            
            
            
               2.
                     Το άρθρο 3 αντικαθίσταται από τα ακόλουθα άρθρα 3 έως 3ε:
            
            
               «Άρθρο 3
                  Αλιευτικές απαγορεύσεις στις περιοχές 1
            
            
            
               1.
                     Απαγορεύεται η άσκηση οποιασδήποτε αλιευτικής δραστηριότητας με εργαλεία βυθού στις περιοχές 1.
            
            
               2.
                     Τα αλιευτικά σκάφη που φέρουν εργαλεία βυθού μπορούν να ασκούν αλιευτικές δραστηριότητες στις περιοχές 1 με εργαλεία άλλα πλην των προαναφερόμενων, υπό τον όρο ότι τα εργαλεία βυθού είναι προσδεδεμένα και στοιβαγμένα σύμφωνα με τις προϋποθέσεις που καθορίζονται στο άρθρο 47 του κανονισμού (ΕΚ) αριθ. 1224/2009.
            
            
               Άρθρο 3α
                  Αλιευτικές απαγορεύσεις στις περιοχές 2
            
            
            
               Απαγορεύεται η άσκηση οποιασδήποτε αλιευτικής δραστηριότητας στις περιοχές 2.
            
            
               Άρθρο 3β
                  Αλιευτικές απαγορεύσεις στις περιοχές 3
            
            
            
               1.
                     Απαγορεύεται η άσκηση οποιασδήποτε αλιευτικής δραστηριότητας με εργαλεία βυθού στις περιοχές 3.
            
            
               2.
                     Η απαγόρευση που θεσπίζεται στην παράγραφο 1 δεν εφαρμόζεται ως προς τα ενεργά αλιευτικά σκάφη που ανέπτυσσαν δραστηριότητες στις περιοχές 3 κατά την …ημερομηνία έναρξης ισχύος του παρόντος τροποποιητικού κανονισμού, να συμπληρωθεί από την Υπηρεσία Εκδόσεων], υπό τον όρο ότι έχουν ενσωματώσει δοκούς με τροχούς (ελκυστήρες κύλισης - «roller shoes») στον αλιευτικό τους εξοπλισμό και ότι τα δίχτυα επιλογής χρησιμοποιούνται για την αλιεία γαρίδας.
            
            
               Άρθρο 3γ
                  Αλιευτικές απαγορεύσεις στις περιοχές 4.
            
            
            
               1.Απαγορεύεται η άσκηση οποιασδήποτε αλιευτικής δραστηριότητας με εργαλεία βυθού στις περιοχές 4.
            
            
               2.
                     Η δοκιμαστική χρήση εναλλακτικών αλιευτικών εργαλείων με επίπτωση στον βυθό επιτρέπεται στο πλαίσιο ειδικής διαδικασίας αδειοδότησης που σχετίζεται με έργα επιστημονικής έρευνας.
            
            
               3.Κατά παρέκκλιση από τα οριζόμενα στην παράγραφο 1, επιτρέπεται η χρήση των ήδη χρησιμοποιούμενων εργαλείων βυθού κατά την ...[έναρξη ισχύος του τροποποιητικού κανονισμού, να συμπληρωθεί από την Υπηρεσία Εκδόσεων] στις περιοχές 4 για μια μεταβατική περίοδο τριών ετών από την ως άνω ημερομηνία.
            
            
         
         
            
               Άρθρο 3δ
                  Αλιευτικές απαγορεύσεις στις περιοχές 5
            
            
            
               Απαγορεύεται η άσκηση οποιασδήποτε αλιευτικής δραστηριότητας με εργαλεία βυθού στις περιοχές 5, με εξαίρεση τους δανέζικους γρίπους. 
            
            
               Άρθρο 3ε
                  Αλιευτικές απαγορεύσεις στις περιοχές 6
            
            
            
               1.
                     Απαγορεύεται η άσκηση οποιασδήποτε αλιευτικής δραστηριότητας με εργαλεία βυθού στις περιοχές 6, με εξαίρεση τους δανέζικους γρίπους. 
            
            
               2.
                     Η δοκιμαστική χρήση εναλλακτικών αλιευτικών εργαλείων με επίπτωση στον βυθό επιτρέπεται στο πλαίσιο ειδικής διαδικασίας αδειοδότησης που σχετίζεται με έργα επιστημονικής έρευνας.
            
            
               3.
                     Κατά παρέκκλιση από τα οριζόμενα στην παράγραφο 1, επιτρέπεται η χρήση των ήδη χρησιμοποιούμενων εργαλείων βυθού κατά την ...[έναρξη ισχύος του τροποποιητικού κανονισμού, να συμπληρωθεί από την Υπηρεσία Εκδόσεων] στις περιοχές 6 για μια μεταβατική περίοδο τριών ετών από την ως άνω ημερομηνία.
            
            
            
               3.Στο άρθρο 6 παράγραφοι 1 και 3, οι λέξεις «άρθρα 3 και 4» αντικαθίστανται από τις λέξεις «άρθρα 3, 3α και 4».
            
            
            
               4.Το παράρτημα ΙΙΙ γίνεται παράρτημα VΙΙ.
            
            
            
               5.Το κείμενο του παραρτήματος του παρόντος κανονισμού προστίθεται ως παραρτήματα III, IV, V και VI.
            
            
            
               Άρθρο 2
            
            
               Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
            
               Βρυξέλλες, 2.3.2018
            
         
         
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
               
            
         
         
            
                  
                     (1)
                  
                        Οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας
               
               
                  
                     (2)
                  
                        Οδηγία 2009/147/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών (ΕΕ L 20 της 26.1.2010, σ. 7) 
               
               
                  
                     (3)
                  
                        ΕΕ L 164 της 25.6.2008, σ. 19.
               
               
                  
                     (4)
                  
                        Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22-61) 
               
               
                  
                     (5)
                  
                        ΕΕ L 19 της 25.1.2017, σ. 10.
               
               
                  
                     (6)
                  
                        Le moniteur belge, 28-03-2014, αριθ.:   2014024098, σελίδα: 26936, Arrêté royal du 20 mars 2014 relatif à l'établissement du plan d'aménagement des espaces marins
               
               
                  
                     (7)
                  
                        
                  
                     http://www.ices.dk/sites/pub/Publication%20Reports/Advice/2016/Special_Requests/Belgium_Technical_Service_Review_MPA_procedure.pdf
                  
               
               
                  
                     (8)
                  
                        
                  
                     https://stecf.jrc.ec.europa.eu/documents/43805/1672821/STECF+PLEN+17-01.pdf
                  
               
               
                  
                     (9)
                  
                        
                  
                     ΕΕ L 354 της 28.12.2013, σ. 22.
                  
               
               
                  
                     (10)
                  
                        Οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας
               
               
                  
                     (11)
                  
                        ΕΕ L 164 της 25.6.2008, σ. 19.
               
               
                  
                     (12)
                  
                        Οδηγία 2009/147/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών (ΕΕ L 20 της 26.1.2010, σ. 7)
               
               
                  
                     (13)
                  
                        ΕΕ L 19 της 25.1.2017, σ. 10.
               
               
                  
                     (14)
                  
                        http://www.ices.dk/sites/pub/Publication%20Reports/Advice/2016/Special_Requests/Belgium_Technical_Service_Review_MPA_procedure.pdf
               
               
                  
                     (15)
                  
                        
                  
                     https://stecf.jrc.ec.europa.eu/documents/43805/1672821/STECF+PLEN+17-01.pdf
                  
               
               
                  
                     (16)
                  
                        Εκτελεστικός κανονισμός (ΕΕ) αριθ. 404/2011 της Επιτροπής, της 8ης Απριλίου 2011, για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής (ΕΕ L 112 της 30.4.2011, σ. 1)
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               ΠΑΡΑΡΤΗΜΑ III
            
            
            
               Συντεταγμένες των περιοχών 3
            
            
                     
                        Σημείο
                     
                  
                  
                     
                        Βόρειο γεωγραφικό πλάτος
                     
                  
                  
                     
                        Ανατολικό γεωγραφικό μήκος
                     
                  
               
                     
                        1°
                     
                  
                  
                     
                        51°09469'
                     
                  
                  
                     
                        2°54140'  
                     
                  
               
                     
                        2 °
                     
                  
                  
                     
                        51°14990'
                     
                  
                  
                     
                        2°49385'  
                     
                  
               
                     
                        3 °
                     
                  
                  
                     
                        51°22609'
                     
                  
                  
                     
                        2°70173'  
                     
                  
               
                     
                        4 °
                     
                  
                  
                     
                        51°17053'
                     
                  
                  
                     
                        2°75699' 
                     
                  
               
            
            
               ΠΑΡΑΡΤΗΜΑ IV
            
            
            
               Συντεταγμένες των περιοχών 4
            
            
                     
                        Σημείο
                     
                  
                  
                     
                        Βόρειο γεωγραφικό πλάτος
                     
                  
                  
                     
                        Ανατολικό γεωγραφικό μήκος
                     
                  
               
                     
                        1°
                     
                  
                  
                     
                        51°22179'
                     
                  
                  
                     
                        2°72067'
                     
                  
               
                     
                        2°
                     
                  
                  
                     
                        51°26197'
                     
                  
                  
                     
                        2°68164' 
                     
                  
               
                     
                        3 °
                     
                  
                  
                     
                        51°31412'
                     
                  
                  
                     
                        2°82199' 
                     
                  
               
                     
                        4 °
                     
                  
                  
                     
                        51°27949'
                     
                  
                  
                     
                        2°87263'
                     
                  
               
            
            
               ΠΑΡΑΡΤΗΜΑ V
            
            
            
               Συντεταγμένες των περιοχών 5
            
            
                     
                        Σημείο
                     
                  
                  
                     
                        Βόρειο γεωγραφικό πλάτος
                     
                  
                  
                     
                        Ανατολικό γεωγραφικό μήκος
                     
                  
               
                     
                        1 °
                     
                  
                  
                     
                        51°42224'
                     
                  
                  
                     
                        2°58086'
                     
                  
               
                     
                        2°
                     
                  
                  
                     
                        51°45833'
                     
                  
                  
                     
                        2°52708'
                     
                  
               
                     
                        3 °
                     
                  
                  
                     
                        51°48834'
                     
                  
                  
                     
                        2°45091'
                     
                  
               
                     
                        4 °
                     
                  
                  
                     
                        51°51663'
                     
                  
                  
                     
                        2°48007'  
                     
                  
               
                     
                        5 °
                     
                  
                  
                     
                        51°48100'
                     
                  
                  
                     
                        2°57800'
                     
                  
               
                     
                        6 °
                     
                  
                  
                     
                        51°44485' 
                     
                  
                  
                     
                        2°63069'
                     
                  
               
            
         
         
            
               ΠΑΡΑΡΤΗΜΑ VI
            
            
            
               Συντεταγμένες των περιοχών 6
            
            
                     
                        Σημείο
                     
                  
                  
                     
                        Βόρειο γεωγραφικό πλάτος
                     
                  
                  
                     
                        Ανατολικό γεωγραφικό μήκος
                     
                  
               
                     
                        1 °
                     
                  
                  
                     
                        51°39540' 
                     
                  
                  
                     
                        2°51862'
                     
                  
               
                     
                        2°
                     
                  
                  
                     
                        51°42010' 
                     
                  
                  
                     
                        2°49147'
                     
                  
               
                     
                        3 °
                     
                  
                  
                     
                        51°44974' 
                     
                  
                  
                     
                        2°41779'
                     
                  
               
                     
                        4 °
                     
                  
                  
                     
                        51°48821' 
                     
                  
                  
                     
                        2°45186'
                     
                  
               
                     
                        5 °
                     
                  
                  
                     
                        51°45833' 
                     
                  
                  
                     
                        2°52708'
                     
                  
               
                     
                        6 °
                     
                  
                  
                     
                        51°42224' 
                     
                  
                  
                     
                        2°58086'